ንስኻትክን ዕባይ ትግራይ ኪሮስ፡ ንመላእ ትግራይ፡ ከም 'ሽላ ሰማይ' እናዛወነ፤ ካብ ሽረ ጀሚሩ ብኣክሱም ኣቢሉ በቲ ዘይምኖ ላዝኡ ንኹለን ይኾለን፤ ይጥብረን። "ኣክሱም ዓደይ ውቕሮ ማራይ ዛና ዓዴት ማይጨው ታሕታይ ናዕዴር ዓደይ መሬት ትግራይ" ካብ ምዕራብ ትግራይ ብማእኸላይ ጥሒሱ ንዓጋመ፡ ብገርዓልታ ኣቢሉ ንእንደርታ ይጓዓዝ'ሞ ንደቡብ ትግራይ ራያ ዓዘቦ ይሓልፍ፤ ኪሮስ ሕሉፍ እዩ። ንኹለን "ሰላም" ጥራሕ ኣይኮነን ዝብለን። እንተስ ምስ ጅግንነት እንተስ ምስ ጥንታዊ ታሪኽ፤ እንተስ ምስ ካሊእ ክብርታትን ጸጋታትን እናዛመደ፡ እናዋዘየ፡ ይሳለመን። ንሱን ተልሂቱን፤ ምዕሩግ አከዳድንኡን ተሓዊስዎ፤ ማዕሪጉ የማዕርገን። ምሕዝነተን፡ መስተአንን ምግበንን እናልዐለ 'ሰላም' እናበለ ይሽልመን። ንገሊአን ዓዲ ጽራይ፡ ንገሊአን ዓዲ ስረ፤ ንገሊአን ዓይኒ ትግራይ እናበለ ነቲ ኣብ መንጎአን ዘሎ ሓድነታዊ ሰረት የጽነዖ። ኪሮስ፡ 'ስቕ ኢሉ ዝመጸሉ ኣይኮነን ዝገጥም' ይብል ኣብ ትሕዝቶ ግጥምታቱ መፅናዕቲ ዘካየደ ሰለሞን ገብረእግኣብሄር። ፍሉይ መጽናዕትን፤ ኣድህቦን ከምዝገብር ብምግላጽ ብሓጺሩ "ኪሮስ ኣብዘይ እዋኑ ዝነበረ ሰብ እዩ" ክብል ይገልጾ። ኣይመነኹዋን!
